钦定古今图书集成/理学汇编/学行典/第188卷 > 张观
## 钦定古今图书集成/理学汇编/学行典/第188卷 > 张观

按《宋史》本传：张观，字思正，绛人。中服勤辞学科，拜左
丞，卒谥文孝。观性至孝，初为秘书郎，其父居业方为
州从事，因上书愿以官授父。真宗嘉之，以居业为京
官。及观贵，居业繇恩至太府卿。居业过洛，嘉其山川
风物，曰：“吾得老于此足矣。”观于是买田宅，营林榭，以
适其意，蚤起奉药膳，然后出视事，未尝一日废也。